Հավելված N 1  
Աբովյան համայնքի ավագանու  
2023 թվականի փետրվարի -ի N որոշման

**ԿԱՆՈՆԱԴՐՈՒԹՅՈՒՆ**

ԱԲՈՎՅԱՆ ՀԱՄԱՅՆՔԻ «ԱՐԱՄՈՒՍ ԳՅՈՒՂԻ  
ՄԱՐԶԱՄՇԱԿՈՒԹԱՅԻՆ ԿԵՆՏՐՈՆ» ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ

ք. Աբովյան - 2023թ.

1. **ԸՆԴՀԱՆՈՒՐ ԴՐՈՒՅԹՆԵՐ**

1. Աբովյան համայնքի «Արամուս գյուղի մարզամշակութային կենտրոն» համայնքային ոչ առևտրային կազմակերպությունը շահույթ ստանալու նպատակ չհետապնդող, իրավաբանական անձի կարգավիճակ ունեցող, մարզամշակութային կրթադաստիարակչական ծրագրեր իրականացնող հաստատություն է (այսուհետ՝ հաստատություն):  
Հաստատության հիմնադիրն է Աբովյան համայնքը։   
**Աբովյան համայնքի «Արամուս գյուղի մարզամշակութային կենտրոն» համայնքային ոչ առևտրային կազմակերպությունը համարվում է վերակազմակերպված «ՀՀ Կոտայքի մարզի Արամուսի մարզամշակույթային կենտրոն» հիմնարկի (գրանցման համար 42.0145, վկայականի համար Բ004817, գրանցված է 22.05.2000թ.) իրավահաջորդը։**2. Հաստատությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, «Պետական ոչ առևտրային կազմակերպությունների մասին», «Տեղական ինքնակառավարման մասին», «Կրթության մասին», «Մանկապատանեկան սպորտի մասին» Հայաստանի Հանրապետության օրենքներով, այլ իրավական ակտերով և սույն կանոնադրությամբ (այսուհետ` կանոնադրություն):  
3. Հաստատության գտնվելու վայրն է՝ 2211, ՀՀ, Կոտայքի մարզ, գ. Արամուս, Կենտրոնական փողոց 16։   
4. Հաստատությունը, որպես սեփականություն, կարող է ունենալ առանձնացված գույք և իր պարտավորությունների համար պատասխանատու է այդ գույքով: Հաստատությունն իր անունից կարող է ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող։  
5․ Հաստատության անվանումն է՝   
1) հայերեն լրիվ՝ Աբովյան համայնքի «Արամուս գյուղի մարզամշակութային կենտրոն» համայնքային ոչ առևտրային կազմակերպություն.   
2) հայերեն կրճատ՝ Աբովյան համայնքի «Արամուս գյուղի մարզամշակութային կենտրոն» ՀՈԱԿ.   
3) ռուսերեն լրիվ՝ “Спортивно-культурный центр села Арамус” общинная некоммерческая организация Абовянской общины.   
4) ռուսերեն կրճատ՝ “Спортивно-культурный центр села Арамус ” ОНКО Абовянской общины.   
5) անգլերեն լրիվ՝ “Sport and culture center in Aramus village” of Abovyan community on-Profit Communal Organization.   
6) անգլերեն կրճատ՝ “Sport and culture center in Aramus village” of Abovyan community NPCO:   
6. Հաստատությունը կարող է ունենալ Հայաստանի Հանրապետության զինանշանի պատկերով և իր` հայերեն անվանմամբ կլոր կնիք, ձևաթղթեր, խորհրդանիշ և այլ անհատականացման միջոցներ: Կնիքը, ձևաթղթերը, խորհրդանիշը և այլ անհատականացման միջոցներ ձևավորելիս, անհրաժեշտության դեպքում, հայերենին կարող են զուգակցվել այլ լեզուներ:   
7. Հաստատությունն ունի ինքնուրույն հաշվեկշիռ և բանկային հաշիվ:   
8. Հաստատությունը կարող է ունենալ հիմնարկներ, մասնաճյուղեր կամ ներկայացուցչություններ: Հիմնարկները, մասնաճյուղերը կամ ներկայացուցչություններն ստեղծվում են հիմնադրի որոշմամբ, իսկ հիմնադրի կողմից ուղղակիորեն նախատեսված դեպքում` լիազորված մարմնի որոշմամբ:   
9. Հաստատությունը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա կրթական մարզական հաստատությունների և կազմակերպությունների հետ:   
10. Հաստատությունում չեն թույլատրվում քաղաքական կամ կրոնական կազմակերպությունների ստեղծումն ու գործունեությունը:

**2. ՀԱՍՏԱՏՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

11. Հաստատության գործունեության առարկան է՝   
1) բնակչության մշակութային պահանջմունքների բավարարումը.   
2) ոչ նյութական մշակութային ժառանգության ավանդույթների պահպանումը, զարգացումը և տարածումը.   
3) հաստատության կրթական գործունեությունը իրականացվում է ի շահ անհատի, հասարակության և պետության.   
4) հաստատության գործունեությունը հիմնվում է անձի համակողմանի մշակութային զարգացման, ազգային և համամարդկային արժեքների զուգորդման, անձի ազատ զարգացման, ինքնավարության և կրթության աշխարհիկ բնույթի սկզբունքների վրա.   
5) հաստատությունը պատասխանատու է երեխաների կյանքի անվտանգության և առողջության պահպանման համար.   
6) հաստատության գործունեությունը հիմնվում է ժողովրդավարության, հանրամատչելիության, ազգային և համամարդկային արժեքների զուգորդման, անձի ազատ զարգացման, ինքնավարության և կրթության աշխարհիկ բնույթի սկզբունքների վրա:   
12. Հաստատությունում գործունեության նպատակն է՝   
1) խմբակների միջոցով պատանիների և երիտասարդների՝ պարի, երաժշտության, արհեստների, թատերական, նկարչական և այլ ուղղվածության ուսուցման իրականացումը.   
2) խմբակների միջոցով մարզական պարապմունքների իրականացումը.   
3) տարբեր բնույթի մշակութային միջոցառումների՝ ցուցահանդեսների, մրցույթ, փառատոնների, կինոցուցադրումների կազմակերպումը.   
4) ազգային մշակութային արժեքների քարոզումը.   
5) երեխաների ստեղծագործական ունակությունների զարգացումը, հոգևոր, գեղագիտական, դաստիարակության ապահովումը.   
6) սովորողների հանգստի և ժամանցի կազմակերպումը.   
13. Հաստատությունը կարող է զբաղվել հիմնադրի կողմից սահմանված ձեռնարկատիրական գործունեության հետևյալ տեսակներով՝   
1) ճամբարների կազմակերպում.   
2) իր գործունեության նպատակին համապատասխան, կարող է իրականացնել վճարովի ուսումնական և մշակութային ծառայություններ` հիմնադրի սահմանած կարգով.   
3) մշակութային ու մարզական այլ միջոցառումների կազմակերպում։

3 . **ՀԱՍՏԱՏՈՒԹՅԱՆ ԿԱՌՈՒՑՎԱԾՔԸ ԵՎ ԳՈՐԾՈՒՆԵՈՒԹՅՈՒՆԸ**

14.Հաստատության կառուցվածքում ներառվում են՝   
1) երաժշտական բաժինը.   
2) գեղարվեստի բաժինը.

3) ժողստեղծագործության խմբակները.

4) մարզական խմբակները.

5) գրադարանը:   
15. Խմբակներում ու բաժիններում երեխաների քանակակազմը որոշում է հիմնադիրը։   
16. Հաստատությունում ուսումնական տարին սկսվում է սեպտեմբերի 1-ից, որի տևողությունը չպետք է պակաս լինի 34 շաբաթից:   
17.Հաստատության աշակերտների արձակուրդները հատկացվում են հանրակրթական դպրոցների համար սահմանված արձակուրդների ժամանակացույցով։   
18.Ուսումնառությունն ավարտած և համապատասխան գիտելիքներ ստացած սաներին կարող է հանձնվել վկայական՝ հաստատության կողմից սահմանված կարգին համապատասխան:

**4.ՀԱՍՏԱՏՈՒԹՅԱՆ ԿԱՌԱՎԱՐՈՒՄԸ**

19․ Հաստատության կառավարումն իրականացնում է հիմնադիրը՝ նրա լիազորած մարմինը` համայնքի ղեկավարը, գործադիր մարմինը` հաստատության տնօրենը (այսուհետ` տնօրեն):  
20․ Հաստատության հիմադիրն ունի հաստատության գործունեությանը և կառավարմանը վերաբերվող ցանկացած հարց վերջնական լուծելու իրավունք՝ բացառությամբ օրենքով նախատեսված դեպքերի։   
21.Հաստատության հիմնադրի բացառիկ լիազորություններն են՝   
1) հաստատության հիմնադրումը.   
2) հաստատության գործունեության առարկայի և նպատակների, այդ թվում՝ նրա կողմից իրականացվող ձեռնարկատիրական գործունեության տեսակների սահմանումը․   
3) հաստատությանը սեփականության իրավունքով հանձնվող և (կամ) ամրացվող՝ համայնքին պատկանող գույքի կազմի հաստատումը․   
4) հաստատության կանոնադրության հաստատումը և դրանում փոփոխությունների կատարումը.  
5) հաստատության կառավարման համակարգի սահմանումը.   
6) հաստատության վերակազմակերպումը և լուծարումը.   
7) հաստատության լուծարման հանձնաժողովի ստեղծումը.   
8) լուծարման հաշվեկշռի հաստատումը.   
9) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:   
22. Համայնքի ղեկավարը՝   
1) իրականացնում է հաստատության ընդհանուր կառավարումը, ապահովում նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար.   
2) վերահսկողություն է իրականացնում հաստատության գործունեության նկատմամբ.  
3) կասեցնում կամ ուժը կորցրած է ճանաչում հաստատության տնօրենի՝ Հայաստանի Հանրապետության օրենսդրության պահանջներին հակասող հրամանները, հրահանգները ու ցուցումները.   
4) սահմանում է հաստատության կառուցվածքն ու կառուցվածքային ստորաբաժանումների իրավասությունները.   
5) լսում է հաստատության գործունեության մասին հաշվետվությունները, քննում դրա գործունեության վերստուգման արդյունքները.   
6) վերահսկողություն է իրականացնում հաստատությանն ամրացված գույքի օգտագործման և պահպանության նկատմամբ.   
7) հաստատության կանոնադրությամբ նախատեսված դեպքերում համաձայնություն է տալիս գույքի օտարման կամ վարձակալության հանձնման համար.   
8) հաստատում է հաստատության տարեկան հաշվետվությունները և տարեկան հաշվեկշիռը.  
9) իրականացնում է հաստատության կանոնադրությամբ նախատեսված այլ գործառույթներ:  
23․ Տնօրենը իրականացնում է հաստատության ընթացիկ գործունեության ղեկավարումը։ Հայաստանի Հանրապետության օրենքներով, համայնքի ղեկավարի, ավագանու որոշումներով, սույն կանոնադրությամբ և իրեն վերապահված լիազորություների սահմաններում, ղեկավարում է հաստատության գործունեությունն ու կրում պատասխանատվություն օրենքների, այլ իրավական ակտերի, համայնքի ղեկավարի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար։   
24.Տնօրենը՝  
1) առանց լիազորագրի հանդես է գալիս հաստատության անունից, ներկայացնում նրա շահերը և կնքում է գործարքներ.   
2) Հայաստանի Հանրապետության օրենսդրությամբ և սույն կանոնադրությամբ սահմանված կարգով տնօրինում է հաստատության գույքը, այդ թվում՝ ֆինանսական միջոցները.  
3) տալիս է հաստատության անունից հանդես գալու լիազորագրեր, այդ թվում՝ վերալիազորման իրավունքով լիազորագրեր.   
4) աշխատանքի նշանակում և աշխատանքից ազատում է հաստատության աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր.  
5) բանկերում բացում է հաշվարկային հաշիվներ.   
6) օրենքով և սույն կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը.   
7) կատարում է աշխատանքի բաշխում աշխատակիցների միջև.   
8) վերահսկողություն է իրականացնում հաստատության աշխատողների կողմից իրենց աշխատանքային պարտականությունների կատարման նկատմամբ.   
9) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.   
10) կազմում է հաստատության հաստիքային ցուցակն ու ծախսերի նախահաշիվը և դրանք ներկայացնում հիմնադրի հաստատմանը.   
11) իրականացնում է Հայաստանի Հանրապետության օրենսդրությամբ նախատեսված այլ լիազորություններ:  
25. Տնօրենը չի կարող զբաղեցնել այլ պաշտոն կամ կատարել վճարովի այլ աշխատանք, բացի գիտական, մանկավարժական և ստեղծագործական աշխատանքից:   
26. Տնօրենին օրենքով սահմանված կարգով աշխատանքի նշանակում և աշխատանքից ազատում է համայքի ղեկավարը։   
27. Տնօրենը լրիվ գույքային պատասխանատվություն է կրում իր մեղքով կազմակերպությանը և պետությանը պատճառած վնասի համար: Տնօրենի լիազորությունների դադարեցումը հիմք չէ պատճառած վնասը հատուցելու պարտականությունները չկատարելու համար:   
28․ Տնօրենի բացակայության դեպքում, համայնքի ղեկավարի գրավոր կարգադրության համաձայն, նրա լիազորություները իրականացնում է այլ անձ։   
29. Հաստատության փոխտնօրենը (ուսումնական աշխատանքի գծով տեղակալը)՝   
1) պատասխանատու է հաստատությունում կրթաստիարակչական գործընթացի կազմակերպման, ուսումնական ծրագրերի իրականացման, դասավանդման որակի և սաների գիտելիքների վերջնարդյունքի համար.   
2) վերահսկողություն է իրականացնում կրթադաստիարակչական աշխատանքի ընթացքի, սաների առաջադիմության և վարքի նկատմամբ, կանոնավորում սաների ուսումնական ծանրաբեռնվածությունը.   
3) հաստատությունում կազմակերպում է մեթոդական աշխատանք, կազմում է ուսումնական պարապմունքների դասացուցակ և կրթադաստիարակչական աշխատանքի մասին հաշվետվություններ.  
4) ընդհանրացնում և տարածում է լավագույն մանկավարժների աշխատանքի դրական փորձը, մանկավարժներին հաղորդակից է դարձնում գիտության և մանկավարժության նորագույն նվաճումներին.   
5) ապահովում է հաստատության և ընտանիքի սերտ կապն ու համագործակցությունը։  
30. Խմբակի ղեկավարը, դասատուն, գեղարվեստական ղեկավարը`   
1) կրթադաստիարակչական աշխատանք է կատարում իր խմբակի անդամների շրջանում` սերտորեն համագործակցելով մյուս խմբավարների հետ.   
2) իրականացնում է խմբակի համար սահմանված գործավարությունը, կազմակերպության տնօրինությանն է ներկայացնում սաների հաճախումների և վարքի մասին տեղեկություններ.  
3) կազմակերպում է սովորողների առողջության ամրապնդմանն ու ֆիզիկական զարգացմանը նպաստող միջոցառումներ, մրցույթներ, նպատակային էքսկուրսիաներ, շրջագայություններ:

**5. ԿԱԶՄԱԿԵՐՊՈՒԹՅԱՆ ԳՈՒՅՔԸ ԵՎ ՖԻԱՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

31․ Հաստատության սեփականությունը ձևավորվում է հաստատության հիմնադրման ժամանակ և հետագայում հիմնադրի կողմից սեփականության իրավունքով նրան հանձնվող, ինչպես նաև հաստատության գործունեության ընթացքում ձեռք բերված գույքից։  
32․ Հաստատությունն իրավունք ունի օրենքին, հիմնադրի որոշումներին և (կամ) իր կանոնադրությանը համապատասխան՝ իր հայեցողությամբ տիրապետելու, տնօրինելու և օգտագործելու սեփականության իրավունքով իրեն պատկանող գույքը։   
33․ Հիմնադիրը սեփականության իրավունքով հաստատությանը պատկանող գույքի նկատմամբ չունի իրավունքներ՝ բացառությամբ հաստատության լուծարումից հետո մնացած գույքի։  
34․ Հաստատության սեփականության պահպանման հոգսը կրում է հաստատությունը։   
35․ Հաստատության սեփականության վրա կարող է տարածվել բռնագանձում՝ միայն դատական կարգով։   
36․ Հիմնադիրն իրավունք ունի հետ վերցնելու իր կողմից հաստատության ամրագրված գույքը։   
37․ Հաստատությունն իրավունք չունի ամրագրված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու։ Հաստատության ամրագրված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են։ Հաստատության լուծարման դեպքում նրա գույքի օգտագործման և տնօրինման կարգը որոշում է համայնքի ավագանին։  
38․ Հաստատությունը Հայաստանի Հանրապետության օրենսդրությամբ սահմանված կարգով տնօրինում է իր ֆինանսական միջոցները։   
39․ Հաստատությանը ֆինանսավորում է հիմնադիրը։ Հաստատության ֆինանսական միջոցները գոյանում են համայնքի բյուջեից կատարվող հատկացումներից և Հայաստանի Հանրապետության օրենսդրությամբ չարգելված լրացուցիչ աղբյուրներից։   
40․ Հաստատության ֆինանսավորման լրացուցիչ աղբյուրներն են՝ 1) վճարովի ծառայությունների մատուցումից ստացված միջոցները.   
2) բարեգործական, նպատակային ներդրումները, ծնողական վճարները, Հայաստանի Հանրապետության և օտարերկրյա կազմակերպությունների ու քաղաքացիների նվիրատվությունները.   
3) Հայաստանի Հանրապետության օրենսդրությամբ չարգելված, հաստատության կանոնադրական խնդիրներին չհակասող գործունեությունից ստացված միջոցները։   
41․ Հաստատության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման)՝ Հայաստանի Հանրապետության օրենսդրությամբ սահմանված կարգով։   
42. Հաստատության շահույթը նպատակաուղվում է իր կանոնադրության խնդիրների իրականացմանը նյութատեխնիկական բազայի ամրապնդմանը, աշխատողների սոցիալական հարցերի բարելավմանը:   
43. Հաստատության հարկերը, տուրքերը և պարտադիր այլ վճարներ վճարում է ոչ առևտրային կազմակերպությունների համար նախատեսված կարգով ու չափով:

**6. ՀԱՍՏԱՏՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

44. Հաստատությունը վերակազմակերպվում և լուծարվում է Հայաստանի Հանրապետության օրենսդրությամբ սահմանված կարգով: